**Dôvodová správa**

**A. Všeobecná časť**

Ministerstvo pôdohospodárstva a rozvoja vidieka Slovenskej republiky predkladá návrh nariadenia vlády Slovenskej republiky ktorým sa ustanovujú pravidlá poskytovania podpory v poľnohospodárstve formou priamych platieb (ďalej len „návrh“) podľa § 2 ods. 1 písm. k) zákona č. 19/2002 Z. z., ktorým sa ustanovujú podmienky vydávania aproximačných nariadení vlády Slovenskej republiky v znení zákona č. 207/2002 Z. z.

Cieľom návrhu nariadenia vlády je reflektovať podmienky poskytovania podpory v súvislosti s niektorými intervenciami a opatreniami stanovenými v strategickom pláne Spoločnej poľnohospodárskej politiky, na ktoré sa vzťahuje integrovaný administratívny a kontrolný systém, na novú právnu úpravu vyplývajúcu z nariadenia Európskeho parlamentu a Rady (EÚ) 2021/2115 z 2. decembra 2021, ktorým sa stanovujú pravidlá podpory strategických plánov, ktoré majú zostaviť členské štáty v rámci spoločnej poľnohospodárskej politiky (strategické plány SPP) a ktoré sú financované z Európskeho poľnohospodárskeho záručného fondu (EPZF) a Európskeho poľnohospodárskeho fondu pre rozvoj vidieka (EPFRV), a ktorým sa zrušujú nariadenia (EÚ) č. 1305/2013 a (EÚ) č. 1307/2013 (Ú. v. EÚ L 435, 6. 12. 2021) v platnom znení. V záujme zabezpečenia právnej istoty, ochrany práv poľnohospodárov a zaručenia bezproblémového, koherentného a efektívneho fungovania typov intervencií vo forme priamych platieb, sa návrhom vymedzia pravidlá poskytovania podpory v poľnohospodárstve na základe oddelených a viazaných priamych platieb, v intenciách strategického plánu Spoločnej poľnohospodárskej politiky, ktorými sú základná podpora príjmu v záujme udržateľnosti, komplementárna redistributívna podpora príjmu v záujme udržateľnosti, komplementárna podpora príjmu pre mladého poľnohospodára, celofarmová eko-schéma, podpora na zlepšenie životných podmienok zvierat podporou pastevného chovu , viazaná podpora príjmu na pestovanie vybraných druhov bielkovinových plodín, viazaná podpora príjmu na kravy chované v systéme s trhovou produkciou mlieka, viazaná podpora príjmu na ovce a kozy, viazaná podpora príjmu na pestovanie chmeľu, viazaná podpora príjmu na pestovanie cukrovej repy, viazaná podpora príjmu na pestovanie vybraných druhov ovocia, viazaná podpora príjmu na pestovanie vybraných druhov zeleniny.

V súvislosti s novou európskou legislatívou a strategickým plánom Spoločnej poľnohospodárskej politiky ministerstvo súčasne predložilo do legislatívneho procesu ďalšie legislatívne návrhy týkajúce sa oblasti priamych platieb s cieľom ustanoviť legislatívny rámec potrebný pre úpravu pojmov, pravidiel údržby poľnohospodárskej plochy, pravidiel kondicionality a pravidiel pre poskytovanie prechodnej vnútroštátnej pomoci (LP/2022/603 a LP/2022/604). Úprava administratívnych a kontrolných postupov bude ustanovená v aproximačnom nariadení vlády Slovenskej republiky o kontrolách a sankciách.

Návrh bude mať pozitívne aj negatívne vplyvy na podnikateľské prostredie, pozitívne sociálne vplyvy, pozitívne vplyvy na životné prostredie, nebude mať vplyvy na rozpočet verejnej správy, vplyv na manželstvo, rodičovstvo a rodinu, ani vplyvy na informatizáciu spoločnosti a na služby verejnej správy pre občana.

Návrh je v súlade s Ústavou Slovenskej republiky, ústavnými zákonmi, nálezmi Ústavného súdu Slovenskej republiky, zákonmi a ostatnými všeobecne záväznými právnymi predpismi, medzinárodnými zmluvami a inými medzinárodnými dokumentmi, ktorými je Slovenská republika viazaná, ako aj s právne záväznými aktmi Európskej únie.